Foto’s: Betogers vaar Hermanus se strate inBetogers in Hermanus in die Wes-Kaap (10 April 2018). Foto: Verskaf Die pad voor die plaaslike landdroshof op Hermanus moes Dinsdag gesluit word nadat ongeveer 1 500 mense in dié Wes-Kaapse dorp betoog het. Die betoging hou glo verband met die inhegtenisneming van mense wat verlede maand tydens gewelddadige betogings in die dorp vasgetrek is. Sers. Noloyiso Rwexana, woordvoerder van die polisie, het gesê die betogers dring daarop aan dat die mense wat in hegtenis geneem is vrygelaat moet word. Dié verdagtes verskyn weer vandag in die hof onder meer op aanklagte van openbare geweld en opsetlike saakbeskadiging. Betogers in Hermanus in die Wes-Kaap (10 April 2018). Foto: Verskaf Kenny Africa, die provinsiale verkeershoof, het aan Maroela Media bevestig dat die R43 voor die polisiestasie en die landdroshof gesluit is waar die betogers saamgedrom het. “Motoriste word aangeraai om van alternatiewe roetes gebruik te maak wanneer hulle Hermanus binnekom,” het Africa gesê. Maroela Media het vroeër berig 79 mense is verlede maand in hegtenis geneem nadat inwoners van Zwelihle vir dae lank aan gewelddadige betogings deelgeneem het. Dié betogings het verband gehou met ontevredenheid oor grond en behuising. Die betogings is uiteindelik onder beheer gebring nadat Bonkikosi Madikizela, LUR vir menslike nedersettings in die Wes-Kaap, met verskeie belanghebbendes en die betogers oor die kwessies vergader het. Rwexana het gesê die betoging Dinsdag voor die hof was tot dusver vreedsaam, maar dat polisie die situasie deurentyd monitor.